**Lectio Divina**

**It-Tieni Ħadd tar-Randan**

Sena Ċ

**Lq 9,28-36**

**“Daqs tmint ijiem wara dan id-diskors...”**

L-evanġelista qed jirreferi għad-diskors ta’ Ġesù dwar it-tbatija, il-mewt u l-qawmien tiegħu: *“Jeħtieġ li Bin il-Bniedem ibati ħafna, jiċħduh ix-xjuħ u l-qassisin il-kbar u l-kittieba, joqtluh, u fit-tielet jum iqum”* (Lq 9,22). Din it-tħabbira tal-mewt u l-qawmien Ġesù jagħmilha wara l-istqarrija ta’ fidi ta’ Pietru: *“Int il-Messija ta’ Alla!”* (Lq 9,20). Hawnhekk Ġesù qed juri biċ-ċar l-identità vera u sħiħa tiegħu: il-Messija Msallab.

Mhux biss Ġesù imma wkoll id-dixxiplu huwa msejjaħ biex jgħaddi mit-triq tas-salib: *“Jekk xi ħadd irid jiġi warajja, għandu jiċħad lilu nnifsu, jerfa’ salibu kuljum, u jimxi warajja. Għax min irid isalva ħajtu, jitlifha; imma min jitlef ħajtu għall-imħabba tiegħi, isalvaha.”* (Lq 9,22-24).

Minn dan il-mument ’il quddiem id-dixxiplu ta’ Ġesù jrid jagħmel l-għażla tiegħu: jekk jibqax miexi wara Ġesù Msallab, sal-aħħar, b’fedeltà sħiħa (ara: Lq 22,28), jew inkella jirtirax u jerġa’ lura (ara: Ġw 6,66-67).

Min-naħa tiegħu Ġesù hu determinat li jimxi t-triq sal-aħħar, sa ma jtemm għal kollox il-pjan tal-Missier: *“Meta qorob għalih iż-żmien li fih kellu jittieħed mid-dinja, b’rieda sħiħa dar u telaq lejn Ġerusalemm”* (Lq 9,51) (ara wkoll: Lq 22,42; Ġw 19,30). Hu, li hu l-Mulej u l-Imgħallem, *“qabad it-triq u beda tiela’ Ġerusalemm, miexi quddiem l-oħrajn”* (Lq 19,28).

Iżda dan kollu Ġesù jgħixu diġà fid-dawl tat-tmien jum. It*-“tmint ijiem wara dan id-diskors”* huwa l-jum li fih isseħħ it-Trasfigurazzjoni, u li jħabbar u jdewwaq diġà l-jum tal-qawmien - ikkunsidrat ukoll bħala *“l-ewwel jum”* tal-ġimgħa (Lq 24,1).

**“Ġesù ħa miegħu lil Pietru, lil Ġwanni u ’l Ġakbu, u tela’ fuq il-muntanja biex jitlob. U ġara li huwa u jitlob, id-dehra ta’ wiċċu tbiddlet u l-ilbiesi tiegħu saru ta’ bjuda li tgħammex.”**

Ġesù jitla’ fuq il-muntanja *“biex jitlob”*. Skont Luqa, dan hu l-għan speċifiku li għalih Ġesù jitla’ fuq il-muntanja. Mhijiex muntanja kwalsijasi, imma *“il-muntanja”*, jiġifieri l-muntanja tat-talb, magħrufa sewwa mid-dixxipli. F’waqtiet importanti ta’ ħajtu Ġesù kien imur fuq il-muntanja biex jitlob, u ġieli *“għadda l-lejl fit-talb”* (Lq 6,12).

Ġesù *“ħa miegħu”* lil Pietru, Ġwanni u Ġakbu. Hi l-inizjattiva ta’ Ġesù li jeħodhom miegħu, l-istess bħalma jagħmel f’mumenti oħra importanti (Lq 8,51). L-esperjenza ta’ intimità ma’ Alla fit-talb tibqa’ dejjem *grazzja* gratwita tal-imħabba ta’ Alla.

**“U ġara li huwa u jitlob, id-dehra ta’ wiċċu tbiddlet u l-ilbiesi tiegħu saru ta’ bjuda li tgħammex.”**

Anke jekk l-evanġelista ma jgħidx dan b’mod espliċitu, jidher li din it-talba ta’ Ġesù sseħħ billejl, bħal dik ta’ meta għażel it-Tnax (Lq 6,12) u dik tal-Ġetsemani (Lq 22,39). Fil-fatt id-dixxipli *“kienu mejtin bin-ngħas”* u l-inżul tagħhom minn fuq il-muntanja seħħ *“l-għada”* (Lq 9,37). Il-*lejl* u n-*ngħas* tal-fidi jistgħu jiġu mdawla biss mit-talb, jiġifieri mill-komunjoni ta’ mħabba bejn Ġesù u l-Missier – liema komunjoni għandna sehem fiha aħna wkoll.

*“Huwa u jitlob.”* Skont Luqa t-trasfigurazzjoni ta’ Ġesù hija l-frott (jew il-konsegwenza naturali) tat-talb tiegħu. *“Id-dehra ta’ wiċċu tbiddlet.”* Il-wiċċ jindika l-fattizzi tal-persuna, f’dan il-każ tal-Iben. Dak li Mosè fl-Antik Testment ma setax jara (Eż 33,20) issa qed jiġi muri lilna biex inħarsu lejh u nikkontemplaw fih il-wiċċ tal-Missier: *“Min ra lili, ra lil Missieri”* (Ġw 14,9).

Biex dan il-wiċċ tal-Missier (li hu Mħabba) jingħaraf aħjar, il-Missier innifsu jsemma’ leħnu: *“Dan hu Ibni l-maħtur, lilu isimgħu!”* (Lq 9,35).

Li jara wiċċ Alla hija x-xewqa dejjiema tal-bniedem: *“Ruħi għatxana għal Alla, għal Alla l-ħaj; meta niġi u nara wiċċ Alla?”* (Salm 42,3). *“Ejja, għedt f’qalbi, fittex ’il wiċċu; jien wiċċek infittex, Mulej. La taħbix wiċċek minni”* (Salm 27,8).

**“U kien hemm żewġt irġiel jitħaddtu miegħu, Mosè u Elija, li dehru fil-glorja, jitħaddtu fuq it-tmiem ta’ ħajtu li kellu jseħħ f’Ġerusalemm.”**

F’Ġesù jiġu fil-milja tagħhom il-Liġi u l-Profeti. Mosè u Elija jidhru jitħaddtu fuq *“l-eżodu”* ta’ Ġesù (τὴν ἔξοδον αὐτοῦ) *“li kellu jseħħ f’Ġerusalemm”*. Luqa juża l-kelma *eżodu* biex juri biċ-ċar li l-mixja tal-poplu Lhudi lejn l-art imwiegħda kellha tilħaq ir-rejalizzazzjoni vera u sħiħa tagħha fil-mewt u l-qawmien ta’ Ġesù. Anke Ġwanni jitkellem mill-misteru tal-Għid bħala *“il-mogħdija”* ta’ Ġesù minn din id-dinja għal għand il-Missier (13,1). Anke hawn, Ġesù jiġi preżentat bħala Mosè l-ġdid li jdaħħal fis-Saltna tal-Missier lill-ulied kollha mifdija b’demmu.

**“Mgħallem, kemm hu sew li aħna hawn! Ħa ntellgħu tliet tined, waħda għalik, waħda għal Mosè u waħda għal Elija.”**

Pietru huwa ttentat li jieqaf fuq il-muntanja. Imma “t-talb ma jaqtgħekx mid-dinja u mill-kuntradizzjonijiet tagħha, bħalma pprova jagħmel Pietru fuq it-Tabor; imma t-talb jerġa’ jieħdok lura fit-triq tiegħek, fl-azzjoni. L-eżistenza Kristjana tikkonsisti filli nitilgħu kontinwament il-muntanja tal-laqgħa ma’ Alla, imma biex imbagħad nerġgħu ninżlu u nniżlu magħna l-imħabba u l-qawwa li jiġu minnha, b’tali mod li naqdu lil ħutna bl-istess imħabba ta’ Alla.” (Benedittu XVI, *Anġelus*, 24 ta’ Frar 2013).

**“Dan hu Ibni l-maħtur, lilu isimgħu!” U “malli nstama’ l-leħen Ġesù sab ruħu waħdu.”**

Il-leħen tal-Missier jikkonferma t-triq tas-Salib li Ġesù għandu quddiemu. Hija t-triq li Ġesù jrid jimxiha *“waħdu”*. *“Lilu isimgħu”* tikkorrispondi għal *“Ġesù waħdu”*. Id-dixxiplu li jrid jimxi wara Ġesù fit-triq tas-Salib irid ikun lest li jimxi din it-triq waħdu, ma’ Ġesù waħdu.

**Meditatio**

Quddiem is-sejħa ta’ Kristu biex nimxi warajh fit-triq tas-Salib, irrid nagħmel l-għażla tiegħi. X’se tkun l-għażla tiegħi?...

Fis-Salib il-Glorja. Liema glorja qed infittex: dik tad-dinja jew dik ta’ Kristu, li tinsab bis-Salib?...

Fil-ħajja tiegħu Ġesù jagħti l-primat lit-talb. Jien x’post qed nagħtih f’ħajti?... Kemm qed nixxennaq biex nara l-wiċċ ta’ Alla?... Nemmen li fit-talb trid isseħħ it-trasfigurazzjoni tiegħi ukoll (fuq ix-xbieha ta’ Ġesù)?...

Lest li nimxi waħdi ma’ Ġesù waħdu?... Kif nista’ ngħix il-mumenti tas-solitudni tiegħi f’għaqda ma’ Ġesù?...

**Oratio - Contemplatio**

*Nitfa’ ħarsti fuq il-Wiċċ ta’ Kristu (trasfigurat/imsallab) u nikkontemplah, waqt li nitolbu: “Jien fik nittama, Mulej; jien ngħidlek: Alla tiegħi int!... Uri d-dawl ta’ wiċċek lill-qaddej tiegħek...” (Salm 31,15-17).*